托宿鹅鸭村家
泥沙满面尘扑首，两日路作一日走。地冥天长暝色催，乱山缺处是村口。村翁见我偶停鞭，便著延至茅堂前。四壁虽贫无大厦，犹胜潦倒穷途边。更命家人款远客，网得鲤鱼长一尺。老瓦盆浮雪蚁香，折脚铛煮霜蟹赤。敬客还恐扰客眠，教儿今夜莫打麦。明发饭罢送出村，为言直北过竹墩。沿江再觅便船渡，顷刻可到县西路。
主题：田园
情感：流泪、失意